Regina Varnaitė

Regina Marija Varnaitė-Eidukaitienė (1927 m. gegužės 19 d.) – garsi lietuvių aktorė, gimusi Ukmergėje. Dabartinė gyvenamoji vieta – Kaunas.
2012 m. aktorei suteiktas Kauno garbės piliečio vardas. 
Aktorė Regina Varnaitė apdovanota Lietuvos respublikine premija (1997), Lietuvos Didžiojo Kunigaikščio Gedimino V laipsnio ordinu (2000), Fortūnos statulėle už ištikimybę profesijai (2002), Kauno mero apdovanojimu „Gerumo plyta“ (2003), Santakos I-ojo laipsnio garbės ženklu (2007), Medaliu Lietuvos Nepriklausomybės atkūrimui 20 metų „Tikime laisve“ (2010), Kauno miesto burmistro Jono Vileišio žalvariniu medaliu (2010), Lietuvos Respublikos kultūros ministerijos Garbės ženklu „Nešk savo šviesą ir tikėk“ (2012), Kauno miesto garbės pilietės vardu (2012), Lietuvos notarų rūmų atminimo medaliu „Juozo Vilkutaičio-Keturakio medalis“ (2014), Ukmergės mero padėkos ženklu, už legendinius profesinės veiklos pasiekimus ir nenutrūkusį ryšį su gimtuoju kraštu (2017).

Biografija

Regina Marija Varnaitė gimė Ukmergės mieste. Tėvas Rapolas Varnas (1880-1951), kilęs iš Kaušų kaimo, netoli Ukmergės, gausios 8 vaikų (trys broliai ir penkios seserys) šeimos. Jauniausias iš brolių, carinės okupacijos metais, Rapolas lankė pradžios mokyklą, o paaugęs savarankiškai išvyko į Žitomirą (Ukraina) ir ten baigęs mokslus įgijo žemės matininko specialybę. Po I pasaulinio karo grįžęs į Lietuvą, tarpukario Kaune R. Varnas dirbo Žemės tvarkymo departamente. Nepriklausomoje Lietuvoje vyko žemės tvarkymo reforma, kaimus skirstant vienkiemiais, todėl vasarą R. Varnas vykdavo į įvairiausias vietoves žemės matuoti.
Mama Filomena Varnienė (1890-1972) buvo giliai tikinti katalikė, ji formavo Reginos požiūrį į gyvenimą, puoselėjo dukros Reginos ir sūnaus Eriko draugystę, tvarkė ir prižiūrėjo namus. Filomena Varnienė turėjo labai gražų balsą, mokėjo daug dainų ir giesmių, sekmadieniais bažnyčioje pritardavo chorui. Mama buvo labai švelni, gera, vaikams visuomet buvo svarbūs mamos patarimai.
Šeimoje Regina Varnaitė tėvų dėmesiu dalinosi su trimis metais vyresniu broliu Eriku Varnu (1924-1991). Erikas Varnas - dailininkas, skulptorius, sukūrė daug medalių, reljefų, portretų. Vaikystės žaidimai su broliu: karstymasis po medžius, gaudynės, važinėjimas dviračiu - suformavo aktorės asmenybę ir temperamentingą charakterį, kuris vėliau atsiskleidė aktorės sukurtuose charakteriniuose personažuose.
Regina Varnaitė 1946 m. baigė A. Smetonos gimnaziją Ukmergėje, išlaikė egzaminus ir buvo priimta mokytis į Kauno dramos teatro studiją. Kurso vadovas – Antanas Sutkus, vėliau Alfonsas Radzevičius. 1947 m. su grupe kurso draugų aktorinio meno išvyko mokytis į Teatro meno institutą GITIS'ą (Maskvoje), kurį baigė 1952 m. ir grįžo į Kauno dramos teatrą, kuriame iki 2010 m. sukūrė 90 įvairių komiškų, tragiškų, dramatinių vaidmenų, tarp jų keletą vyriškų personažų.
Reginos Varnaitės vyras - aktorius Vytautas Eidukaitis (1923-1989) - dirbo Kauno dramos teatre (1952-1989), sukūrė daug ryškių charakterinių, komiškų, dramatinių vaidmenų.
Reginos Varnaitės ir Vytauto Eidukaičio, šeimoje užaugo dvi dukterys – Vyta Eidukaitytė-Martinavičienė (1955) ir Aušra Eidukaitytė (1957). Vyta penkerius metus lankė baleto klasę Kauno J. Naujalio vidurinėje meno mokykloje, studijavo ir baigė miškų ūkio inžinieriaus specialybę LŽŪA (1973-1978), dirbo Kretingos miškų ūkio medelyne (1979-1985), Klaipėdos universitete įgijo Dalyko didaktikos bakalauro pedagoginę kvalifikaciją (2000) ir socialinio darbo bakalaurą (2002), dirba socialinių reikalų ir sveikatos skyriaus vyriausia specialiste, Kretingos r. savivaldybės administracijoje .
Dukra Aušra Eidukaitytė baigė tapybą, Kauno J. Naujalio vidurinėje meno mokykloje (1976), studijavo Katalikų teologijos fakultete VDU, įgijo teologijos bakalauro (1997-2002), teologijos licenciato (magistro) (2002-2004) kvalifikacinius laipsnius, Katalikų teologijos fakultete VDU apgynė daktaro disertaciją "Katalikų dalyvavimo politikoje pastoracinė intelektualizacija" (2009), jai suteiktas teologijos mokslų daktaro laipsnis. Dirbo LR Seimo narės Rasos Juknevičienės padėjėja (nuo 2004 iki 2016), VDU KTF lektore (nuo 2012).